Joe Biden jgħid li l-pulizija li sparaw fuq żewġ persuni f'każijiet separati għandhom jitressqu l-qorti
Il-kandidat Demokratiku għall-elezzjoni presidenzjali, Joe Biden sostna li għandhom jinħarġu l-akkużi kontra l-pulizija li saparaw fuq żewġ persuni ta' karnaġġjon skura: Jacob Blake li kawża tat-tiri spiċċa pparalizzat u Breonna Taylor li nqatlet waqt rejd. Biden kien qed jitkellem f'Delaware meta semma l-każijiet li xprunaw protesti madwar l-Amerika sabiex issir ġustizzja mal-vittmi u qrabathom. Il-kandidat Demokratiku kien mistoqsi jekk jaqblix ma' Kamala Harris, il-kandidata Demokratika għall-Viċi President, illi l-pulizija għandhom jitressqu l-qorti, Biden wieġeb li s-sistema ġudizzjarja Amerikana għandha tipproċedi skont il-ħtieġa tal-każijiet; filwaqt li sostna li tal-inqas il-pulizija għandhom jitressqu quddiem il-ġustizzja. Skont starriġ pubbliku, Biden bħalissa qed igawdi vantaġġ fuq il-kandidat Repubblikan u l-President attwali Amerikan Donald Trump.